## Agricultura inicia la modificació de la norma per a donar més seguretat a les basses de reg

*** A la Comunitat Valenciana hi ha més de 3.500 construccions d’este tipus, la majoria d’estes amb una antiguitat de 20 anys o més
* L’envelliment excessiu dels materials pot ocasionar danys i la inutilitat temporal fins a la seua reparació**

La Conselleria d’Agricultura, Ramaderia i Pesca ha publicat l’anunci de la consulta pública sobre el projecte d’orde de la Conselleria per a establir les bases reguladores per a la concessió d’ajudes a les comunitats de regants, en relació amb la rehabilitació de basses de reg per a la millora de les seues condicions de seguretat.

El document, al qual es pot accedir en el [Diari Oficial de la Generalitat](https://dogv.gva.es/datos/2024/06/12/pdf/2024_4994.pdf), assenyala la necessitat d’aprovar una nova orde de bases.

Així, l’objectiu de la norma consistix a promoure i incentivar la realització de treballs de rehabilitació de basses de reg per part dels titulars de les basses que ho requerisquen, amb la finalitat de la millora de la seguretat d’estes construccions.

A la Comunitat Valenciana hi ha més de 3.500 basses de reg, amb una capacitat d’emmagatzematge entorn dels 100 hectòmetres cúbics, de les quals un elevat percentatge tenen més de 20 anys d’antiguitat, sobrepassant moltes d’estes fins i tot els 30 anys.

Estes basses contribuïxen a la modernització i consolidació dels regadius de la Comunitat Valenciana, objectiu prioritari de les polítiques agràries de la Generalitat.

Amb el transcurs dels anys es produïx l’envelliment de la geomembrana, de les conduccions d’entrada i d’eixida i d’altres elements, que conduïx a la pèrdua de característiques que són determinants per a la seguretat d’esta mena de construccions, amb el risc de produir-se, en el cas de trencament de la bassa, danys personals, materials i mediambientals, així com pèrdues econòmiques en les produccions agrícoles per falta de subministrament d’aigua.

En estes situacions, cal dur a terme treballs de rehabilitació de les instal·lacions que permeten restituir els nivells de seguretat inicials, o fins i tot incrementar-los, amb la implementació de millores i avanços en tècniques i materials constructius.

A vegades, mentres no es procedisca a la rehabilitació, la bassa ha d’estar fora de servici, amb negatives conseqüències econòmiques per als agricultors afectats.

Fecha: 19/06/2024